IZVEDBENA UREDBA KOMISIJE (EU) 2021/2006

z dne 16. novembra 2021

o določitvi izvedbenih tehničnih standardov o spremembi Izvedbene uredbe (EU) 2016/1800 v zvezi z razporeditvijo kreditnih ocen zunanjih bonitetnih institucij na objektivno lestvico stopenj kreditne kvalitete v skladu z Direktivo 2009/138/ES Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2009/138/ES Evropskega parlamenta in Sveta z dne 25. novembra 2009 o začetku opravljanja in opravljanju dejavnosti zavarovanja in pozavarovanja (Solventnost II) (1) ter zlasti člena 109a(1), tretji pododstavek, Direktive,

ob upoštevanju naslednjega:

(1) Izvedbena uredba Komisije (EU) 2016/1800 (2) v Prilogi med drugim določa ujemanje zadevnih bonitetnih ocen, ki jih izda zunanja bonitetna institucija, s stopnjami kreditne kvalitete, določenimi v členu 3 Delegirane uredbe Komisije (EU) 2015/35 (3) (zunanje bonitetne ocene).

(2) Od zadnjih sprememb Priloge k Izvedbeni uredbi (EU) 2016/1800, uvedenih z Izvedbeno uredbo Komisije (EU) 2020/744 (4), so se spremenili kvantitativni in kvalitativni dejavniki, na katerih temeljijo bonitetne ocene pri določenem vzporejanju. Poleg tega so nekatere zunanje bonitetne institucije razširile bonitetno ocenjevanje na nove segmente trga, kar je razlog za nove lestvice in nove vrste bonitetnih ocen. Zato je treba posodobiti vzporejanje za zadevne zunanje bonitetne institucije.

(3) Po sprejetju Izvedbene uredbe (EU) 2020/744 sta bili registrirani dve bonitetni agenciji v skladu s členi 14 do 18 Uredbe (EU) št. 1060/2009 Evropskega parlamenta in Sveta (5), dve drugi zunanji bonitetni instituciji, za kateri je Izvedbena uredba (EU) 2016/1800 določala vzporejanje, pa sta bili izbrisani iz registra. Zato je treba za novo registrirani zunanji bonitetni instituciji zagotoviti vzporejanje ter črtati vzporejanje za izbrisani zunanji bonitetni agenciji.

(4) Poleg tega je ena zunanja bonitetna institucija, registrirana v skladu s členi 14 do 18 Uredbe (EU) št. 1060/2009 in za katero je bilo vzporejanje zagotovljeno v Izvedbeni uredbi (EU) 2016/1800, spremenila simbole, ki se uporabljajo za označevanje bonitetnih kategorij njenih bonitetnih lestvic. Zato je treba spremeniti vzporejanje za navedeno zunanjo bonitetno institucijo, da bo odražalo sedanje simbole, ki jih uporablja navedena zunanja bonitetna institucija.

(5) Ta uredba temelji na osnutku izvedbenih tehničnih standardov, ki so ga Komisiji skupaj predložili Evropski bančni organ (EBA), Evropski organ za vrednostne papirje in trge (ESMA) ter Evropski organ za zavarovanja in poklicne pokojnine (EIOPA) (v nadaljnjem besedilu: evropski nadzorni organi).

(6) Evropski nadzorni organi so o osnutku izvedbenih tehničnih standardov, na katerih temelji ta uredba, izvedli odprta javna posvetovanja, analizirali morebitne s tem povezane stroške in koristi ter zaprosili za nasvet interesno skupino za bančništvo, ustanovljeno v skladu s členom 37 Uredbe (EU) št. 1093/2010 Evropskega parlamenta in Sveta (6), nasvet interesne skupine za vrednostne papirje in trge, ustanovljene v skladu s členom 37 Uredbe (EU) št. 1095/2010 Evropskega parlamenta in Sveta (7), in nasvet interesne skupine za zavarovanja in pozavarovanja, ustanovljene v skladu s členom 37 Uredbe (EU) št. 1094/2010 Evropskega parlamenta in Sveta (8).

(7) Izvedbeno uredbo (EU) 2016/1800 bi bilo zato treba ustrezno spremeniti –

SPREJELA NASLEDNJO UREDBO:

Člen 1 Sprememba Izvedbene uredbe (EU) 2016/1800 Priloga k Izvedbeni uredbi (EU) 2016/1800 se nadomesti z besedilom iz Priloge k tej uredbi.

Člen 2 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 16. novembra 2021 Za Komisijo predsednica Ursula VON DER LEYEN

(1) UL L 335, 17.12.2009, str. 1.

(2) Izvedbena uredba Komisije (EU) 2016/1800 z dne 11. oktobra 2016 o določitvi izvedbenih tehničnih standardov v zvezi z razporeditvijo kreditnih ocen zunanjih bonitetnih institucij na objektivno lestvico stopenj kreditne kvalitete v skladu z Direktivo 2009/138/ES Evropskega parlamenta in Sveta (UL L 275, 12.10.2016, str. 19).

(3) Delegirana uredba Komisije (EU) 2015/35 z dne 10. oktobra 2014 o dopolnitvi Direktive 2009/138/ES Evropskega parlamenta in Sveta o začetku opravljanja in opravljanju dejavnosti zavarovanja in pozavarovanja (Solventnost II) (UL L 12, 17.1.2015, str. 1).

(4) Izvedbena uredba Komisije (EU) 2020/744 z dne 4. junija 2020 o spremembi Izvedbene uredbe (EU) 2016/1800 o določitvi izvedbenih tehničnih standardov v zvezi z razporeditvijo kreditnih ocen zunanjih bonitetnih institucij na objektivno lestvico stopenj kreditne kvalitete v skladu z Direktivo 2009/138/ES Evropskega parlamenta in Sveta (UL L 176, 5.6.2020, str. 4).

(5) Uredba (ES) št. 1060/2009 Evropskega parlamenta in Sveta z dne 16. septembra 2009 o bonitetnih agencijah (UL L 302, 17.11.2009, str. 1).

(6) Uredba (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (UL L 331, 15.12.2010, str. 12).

(7) Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).

(8) Uredba (EU) št. 1094/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za zavarovanja in poklicne pokojnine) in o spremembi Sklepa št. 716/2009/ES ter razveljavitvi Sklepa Komisije 2009/79/ES (UL L 331, 15.12.2010, str. 48).